Ná Tour-afjak steek Geraint tong uit | Netwerk24
Deur Marnus Kok 14 September 2020 21:15
Die Brit Geraint Thomas toe hy die Tour de France in 2018 gewen het. Foto: Getty Images
Die Britse fietsryer Geraint Thomas het duidelik die afjak wat hy ontvang het deur oor die hoof gesien te word vir die Tour de France, verwerk – en sommer ook tong uitgesteek vir sy span se ringkoppe.
Thomas (34) was tweede in die Tirreno-Adriatico, 'n wedren oor agt skofte, wat Maandag in Italië geëindig het. Die laaste skof was 'n individuele tydtoets oor 10,05 km, met Thomas wat die vierde vinnigste tyd – 28 sekondes ná die wenner – aangeteken het.
Die Italianer Filippo Ganna, wat soos Thomas vir die Ineos Grenadiers ry, het die vinnigste tyd (tien minute en 42 sekondes) behaal.
Die 34-jarige Thomas, wat voor die aanvang van die laaste skof algeheel in die derde plek was, het opgeskuif om die naaswenner te wees.
Nog 'n Brit, Simon Yates (Mitchelton-Scott), was die algehele wenner. Sy tweelingbroer, Adam, is tans algeheel in die vyfde plek in die Tour de France.
Met die vertoning het Thomas, wat die Tour in 2018 gewen en in 2019 tweede was, 'n duidelike aanduiding gegee dat hy op pad terug na sy beste peil is. Sy span het verlede maand skokgolwe deur die fietsrywêreld gestuur deur hom en Chris Froome oor die hoof te sien vir die Tour.
Die vertoning sal Thomas baie selfvertroue gee vir die Giro d'Italia, wat op 3 Oktober begin. Drie van die 21 skofte is individuele tydtoetse – iets wat Thomas, 'n baanryer vroeër in sy loopbaan, soos 'n handskoen sal pas.
"Ek is beslis gelukkig. Ek dink ek het baie verbeter van waar ek 'n paar weke gelede was en ek sien baie uit na die Giro," het Thomas in 'n TV-onderhoud ná die tyd gesê.
Van Froome, 'n viermalige Tour-wenner, gepraat – hy het 'n beskeie 91ste geëindig. Sy fokus vir vanjaar is die Vuelta a España, wat op 20 Oktober begin.
Suid-Afrika se Louis Meintjes (NTT) het algeheel 12de geëindig.
Meer oor: Simon Yates | Geraint Thomas | Brittanje | Fietsry | Ineos | Tirreno-Adriatico | Tour De France